## La Generalitat convoca les beques Manuela Solís per a estudis universitaris i artístics superiors del curs 2025-2026

*** La convocatòria destina fins a 22 milions d’euros per a donar suport a l’estudiantat valencià que curse grau o màster habilitant
* Les beques inclouen una quantia fixa de 3.500 euros i en el cas d’excel·lència acadèmica es poden incrementar fins als 6.000 euros**

La Conselleria d’Educació, Cultura, Universitats i Ocupació, a través de la Direcció General d’Universitats, convoca les [beques Manuela Solís](https://dogv.gva.es/datos/2025/11/13/pdf/2025_44994_va.pdf) per al curs acadèmic 2025-2026, dirigides a estudiants de les universitats públiques i privades de la Comunitat Valenciana, així com de l’Institut Superior d’Ensenyances Artístiques (ISEACV).

Estes ajudes estan orientades a donar suport a famílies amb recursos econòmics limitats, i facilitar així l’accés a l’educació superior alhora que es promou la igualtat d’oportunitats.

El programa té una dotació pressupostària màxima estimada de 22 milions d’euros, que permetrà finançar beques dirigides a l’estudiantat matriculat en ensenyances oficials de grau, màsters habilitants i estudis artístics superiors de l’ISEACV o centres adscrits.

La quantia de cada beca s’assignarà individualment en funció de la renda i dels resultats acadèmics. Així, cada persona beneficiària podrà rebre una quantia fixa de 3.500 euros, a la qual se sumaran complements econòmics lligats al rendiment acadèmic, que poden arribar a arribar als 6.000 euros en funció de la nota mitjana obtinguda.

El termini per a la presentació de sol·licituds telemàtiques estarà obert des d’este divendres i fins al 15 de desembre de 2025. Es pot accedir a la tramitació a través d’este [enllaç](https://www.gva.es/va/inicio/procedimientos?id_proc=95885&version=amp).

Amb esta convocatòria avançada, la Generalitat reafirma el seu compromís de beneficiar els estudiants valencians amb més dificultats econòmiques, i reduir d’esta manera els terminis per a tractar de resoldre-la dins del primer quadrimestre del curs acadèmic. Així mateix, assegura l’equitat en l’accés a l’educació superior, donant protagonisme al talent.

**Novetats**

En esta convocatòria s’han augmentat notablement els llindars de renda per a famílies d’un i dos membres, per a adequar-los al salari mínim interprofessional i a la convocatòria de beques del Ministeri d’Educació, Formació Professional i Esports.

A més, s’han tornat a incrementar la resta dels llindars en un 5 % respecte a la convocatòria anterior, així com les deduccions específiques per a famílies nombroses, monoparentals i persones amb discapacitat, mesures que garantixen una major equitat en l’accés als estudis universitaris.

Els requisits acadèmics es mantenen sense canvis respecte a la convocatòria anterior, garantint un equilibri entre accés, renda i excel·lència acadèmica.

Les beques Manuela Solís són compatibles amb les ajudes del Ministeri d’Educació, Formació Professional i Esports, així com amb les mateixes convocatòries de la Generalitat.

Fecha: 14/11/2025